Балқаш көліне 15,4 млрд текше метр су келді
"Балқаш көліне 15,4 млрд текше метр су келді" | "https://abai.kz/post/192493"
TITLE: Балқаш көліне 15,4 млрд текше метр су келді
URL: https://abai.kz/post/192493
META: "Балқаш көліне 15,4 млрд текше метр су келді" | "https://abai.kz/post/192493"
DATE: 23.12.2024
AUTHOR(s): Abai.kz
TOTAL WORDS: 350
TEXT: Балқаш көліне өткен жылмен салыстырғанда 4 млрд текше метр артық су жіберілді, деп хабарлайды Halyq Uni . Су ресурстары және ирригация министрлігінің мәліметінше, биыл еліміздің су қоймаларына рекордты – 75 млрд текше метрден астам су жиналды. Оның 12 млрд текше метрден астамы тасқын суы. Тасқын суын дұрыс бөлу су қоймаларын толтырып қана қоймай, соңғы жылдары құрғауға айналған өзендер мен көлдерге, шабындықтарға, табиғи жайылымдарға және басқа да айдындарға су жіберуге мүмкіндік берді, – деп қосты ведомство. Жыл басынан бері Балқаш көліне 15,4 млрд текше метр су келді. Бұл өткен жылғы көрсеткіштен 4 млрд текше метрге артық. Оның ішінде тасқын кезінде 3,3 млрд текше метр су түсті. Жыл басынан бері Каспий теңізіне 17 млрд текше метр су келді. Алматы облысындағы Қапшағай су қоймасы соңғы 10 жылда алғаш рет 100%-ға толып, 18 млрд текше метрден астам су жинады. Су тасқыны кезінде Батыс Қазақстан облысының Қамыс-Самар көлдеріне 80 млн текше метр су жіберілді. Ұлытау облысынан Қызылорда облысына 839 млн текше метр су келді. Осының арқасында, бақылау тарихында алғаш рет бұл су Сарысу өзені арқылы Қызылорда облысының көлдер жүйесіне жетті. Су дипломатиясы, суды дәл бөлу және су үнемдеу технологияларын енгізу арқылы еліміздің оңтүстігінде су балансын жақсартуға қол жеткізілді. Мәселен, биыл Солтүстік Аралға шамамен 2,5 млрд текше метр су жіберілді. Бұл 2023 жылмен салыстырғанда 400 млн текше метрге артық. Бұл ретте, Қызылорда облысының шаруалары су үнемдеу технологияларын пайдаланғандықтан 200 млн текше метрге дейін су үнемдеп, ол су Солтүстік Аралға жіберілгенін де айта кеткен жөн. Жыл басынан бері Қызылорда облысының көлдер жүйесіне 4,7 млрд текше метрден астам су жіберілді. Салыстыру үшін, өткен жылы бұл көрсеткіш шамамен 4,3 млрд текше метр еді. «Біз әрқашан су ресурстарын бөлуде экономика қажеттіліктері мен су нысандары экожүйесін қолдау арасындағы дұрыс тепе-теңдікті іздейміз. Биыл шаруалар мен басқа да су пайдаланушыларға кері әсерін тигізбестен үлкен және шағын су айдындарын сақтау және қалпына келтіру бойынша үлкен жұмыс атқарылды. Мысалы, өткен суару кезеңінде еліміздің шаруа қожалықтарына шамамен 11 млрд текше метр су берілді. Болашақта бұл бағытта жұмыс жақсарады. Оның ішінде суды сауатты басқару және тұтынуға басымдық беретін жаңа нормативтік-құқықтық база құру есебінен де нәтижеге жетуге ниеттіміз», – деді Су ресурстары және ирригация министрі Нұржан Нұржігітов. Abai.kz
